Pranešimas žiniasklaidai

2022 m. rugpjūčio mėn. 17 d.

**Šiaulių bankas pasiekė rekordines būsto paskolų apimtis**

**Pirmąjį šių metų pusmetį Šiaulių bankas suteikė naujų būsto paskolų už 122 mln. eurų – 27 proc. daugiau nei per tą patį laikotarpį 2021 metais. Nuo metų pradžios banko būsto paskolų portfelis išaugo penktadaliu ir pasiekė 552 mln. eurų.**

Šių metų antrasis ketvirtis buvo rekordinis – išduota būsto paskolų už 71,86 mln. eurų, o vien per gegužės mėn. būsto paskolų išduota už 27,13 mln. eurų sumą. Bendras būsto paskolų paraiškų skaičius išaugo apie 40 proc. – šį rezultatą paskatino nauja galimybė paraiškas teikti nuotoliniu būdu.

„Metų pradžioje dėl prasidėjusio karo Ukrainoje fiksavome laikiną būsto paskolų paraiškų kiekio sumažėjimą, tačiau vėliau klientai vėl aktyviai skolinosi būsto įsigijimui. Prognozuoti visų metų būsto paskolų rinkos rezultatus sudėtinga, tačiau dėl neapibrėžtos geopolitinės ir makroekonominės situacijos bei augančių palūkanų normų reiktų tikėtis nuosaikesnio naujų kredito sutarčių augimo“, – teigė Šiaulių banko finansavimo paslaugų vystymo departamento produktų vadovė Dovilė Kalvaitienė.

Šiaulių banko atstovės teigimu, pirmąjį metų pusmetį klientai domėjosi įvairios paskirties nekilnojamojo turto finansavimu. Metų pradžioje, prasidėjus agresijai Ukrainoje, buvo juntamas išaugęs klientų susidomėjimas nekilnojamo turto užsienio šalyse finansavimu, tačiau šiuo metu paraiškų kiekis siekiant įsigyti turtą užsienyje stabilizavosi.

Pasak D. Kalvaitienės, šių metų antrajį ketvirtį 68 proc. būsto paskolų buvo išduota klientams, kurie neturėjo kitų paskolų su įkeitimu, o tai reiškia, kad didžioji dalis gyventojų skolinosi pirmojo būsto įsigijimui.

Pirmąjį šių metų pusmetį daugiausiai būsto paskolų Šiaulių bankas išdavė Vilniuje (37 proc.) ir Kaune (22 proc.). Toliau sekė, Šiauliai (10 proc.), Klaipėda (8 proc.) bei mažesnieji miestai ir miesteliai. Šiaulių banko duomenimis, vidutinė būsto paskola 2022 m. pirmąjį pusmetį siekė 90 tūkst. eurų, o vidutinis paskolos terminas – 30 metų.

**Apie Šiaulių banką**

1992 m. įsteigtas AB Šiaulių bankas – didžiausias lietuviško kapitalo bankas, stabiliai ir nuosekliai augantis finansinis partneris, ypatingą dėmesį skiriantis verslo finansavimo ir vartojimo finansavimo sprendimams. Šiaulių bankas klientus aptarnauja 37-iuose Lietuvos miestuose. Banko akcijos įtrauktos į NASDAQ biržos Baltijos Oficialųjį prekybos sąrašą.

**Daugiau informacijos:**

Monika Rožytė, komunikacijos specialistė, monika.rozyte@sb.lt, tel. +370 686 79234.